Dokumentêr vertel ander kant van geskiedenis | Maroela Media
Só het Mangosuthu Buthelezi van die IVP Woensdag tydens die bekendstelling van die burgerregte-organisasie AfriForum se lokprent vir hul eerste dokumentêre film, Tainted Heroes, gesê.
Die dokumentêr, oftewel feitefilm, handel oor kenmerkende dele van die geskiedenis van Suid-Afrika tydens die apartheidsjare, maar beloof om 'n "kant van die verhaal wat ontbreek in geskiedenisboeke te vertel".
Ernst Roets, adjunk- uitvoerende hoof van AfriForum en medevervaardiger van die dokumentêr, het verduidelik dat die idee vir Tainted Heroes ontstaan het nadat AfriForum beeldmateriaal van oudpolisielede ontvang het wat tydens die apartheidsjare gedien het. Roets het in hierdie tydperk dr. Anthea Jeffrey se bekroonde boek, The People's War, gelees, wat volgens hom hierdie beeldmateriaal in perspektief gestel het.
Hy het verder gesê dat 'n uittreksel uit 'n hoërskool-geskiedenisboek, waar daar na die Inkhata-Vryheidsparty (IVP) verwys word as "'n jaloerse organisasie wat die ANC se lede wou doodmaak", hom finaal oortuig het dat 'n ander deel van die geskiedenis vertel moet word.
"Die dokumentêr se doel is nie om 'n anti-ANC-rolprent te wees nie. Die stryd rondom die geskiedenis het die afgelope tyd ernstiger geword. Ons sien dat die ANC-regering al meer aggressief en sensitief is oor 'n spesifieke weergawe daarvan, daarom is dit belangrik om hierdie geskiedenis in perspektief te stel."
Roets het aan Maroela Media gesê 'n bykomende doel van die dokumentêr is om Afrikaners meer selfvertroue te gee wanneer daar oor hul rol in die geskiedenis gepraat word. "Daar is nog altyd gesê dat een deel van die samelewing almal boos was en die res almal helde. Ons moet die persepsie ook net weer in perspektief stel."
Dr. Anthea Jeffrey, senior navorser by die Suid-Afrikaanse Instituut vir Rasseverhoudinge (SAIRR), Strike Thokoane, adjunkpresident van Azapo en eertydse leier in die Black Consciousness Movement, sowel as Buthelezi het as sprekers opgetree tydens die bekendstelling.
Thokoane het gesê dat dié deel van die geskiedenis lankal reeds gedeel moes word. "Ons het gevoel soos vrouens wat verkrag is, maar nie die verhaal mag vertel het nie omdat iemand in ons eie familie dit aan ons gedoen het." Hy het aan Maroela Media gesê hy hoop die dokumentêr sal verseker dat meer waarhede van die verlede vorendag kom. "Ons deel hierdie stories uit 'n opregte poging om ons land te bevry."
Jeffrey het gesê die kritiese doel van die ANC was nie slegs om die Nasionale Party te oorwin nie, maar ook om hul swart vyande te oorwin. "Die ANC wou die enigste organisasie wees wat alles beheer en sodoende uitsluitlik vereer word."
Buthelezi het aan die gehoor gesê dat die IVP nie tydens die apartheidsjare vir die ANC geveg het nie, maar vir Suid-Afrika. "Ons het geveg vir 'n toekoms waarin ons land ware versoening kon ervaar, nie net tussen wit en swart nie, maar ook tussen swart en swart. Ons fokus bly gevestig op eenheid, vrede en vryheid."
Buthelezi het gesê dat 'n vereenvoudigde verhaal van 'n bose wit regime teen die heilige ANC vir jare gehandhaaf is. "Geen ruimte is toegelaat vir enige ander protagonis nie. Die boodskap wat aan die plaaslike en internasionale gemeenskap oorgedra is, is dat lede van die ANC die enigste helde in die apartheidsjare was."
Buthelezi, wie se lewe gereeld in gevaar was tydens die apartheidsjare, het gesê dat die land 21 jaar ná demokrasie steeds in oorlog verkeer. "Hoewel ons nie veg met gewere nie, is ons stryd teen korrupsie, armoede en ekonomiese krisisse. Ons oorlog is een teen swak leierskap in Suid-Afrika."
Die ekonoom Dawie Roodt, wat ook die geleentheid bygewoon het, het aan Maroela Media gesê dat hierdie deel van die geskiedenis nou met die land gedeel móét word. "Dit is baie belangrik dat die regering besef hierdie land bestaan nie net vir hulle nie, maar dat hulle die dienaars van die land is."
Roodt het gesê dit is tyd dat mense besef die regering bestaan nie net uit vlekkelose helde nie, maar ook mense wat foute begaan. Hy is ook van die mening dat die dokumentêr beslis op tone gaan trap. "As jy 'n jakkals hoor skree, dan moet jy weet die skoot was raak en ek dink ons gaan baie jakkalse hoor skree."
Forum Films is van voorneme om Tainted Heroes in Januarie 2016 vry te stel. "Ek is besonder trots op die manier waarop die film vervaardig is; ek dink dit is 'n dokumentêr van wêreldgehalte," het Roets gesê.
Ek was getaak om die afgelope jaar Geskiedenis as vak vir die Graad 10 leerders aan te bied. As jy nou wil wanvoorstellings sien moet jy daardie handboeke bekyk. Ek het vir my hoof gesê as sy my wil verloor moet sy dit weer vir my gee. Dit skreeu teen jou grein in. Alles is verdraai.
Ek wonder of al die vooraanstaande geleerdes dit goedkeur om verdere rasse haat te bevorder? Wat HET ek, of die kinders van vandag te doen gehad met apartheid? Tog is dit is, wat aangeval, verkrag, vermoor, besteel en op barbaarse maniere verniel word? Waar trek 'n mens die lyn en begin weer heel word? Of wil ons slim ekonome totale wanorde veroorsaak? Wil ons regering algehele uitwissing van blankes hê? Wat gaan genoeg wees?
Verdraai masr alles… God SIEN alles, WEET alles en sal alles OORDEEL… En al poog mense on GOD se Woord ook te verdraai… GOD IS ALLES… En dis wat ek van verdere rasse haat aanvuuring dink… Want dis al wat hierdie film gaan bereik… Verdere tragedies!
Kan die film ook in arm landelike gebiede vertoon word sodat die wat net ANC hoor dit ook kan sien. GROOT ASB.
Is dit nie verregaande dat die meeste inwoners van n land so teen hul regering is en tog bly hulle aan bewind? Is dit reg? Kyk na Zim. Die meeste vrees hul leier Mugabe, toch kan niemand hom onttroon nie. Is dit demokrasie of is dit demonkrasie?